钦定古今图书集成/明伦汇编/氏族典/第234卷 > 张俭
## 钦定古今图书集成/明伦汇编/氏族典/第234卷 > 张俭

按《后汉书张俭传》：“俭字元节，山阳高平人，赵王张耳
之后也。父成，江夏太守。俭初举茂才，以刺史非其人，
谢病不起。延熹八年，太守翟超请为东部督邮。时中
常侍侯览家在防东，所为不轨，俭举劾览及其母罪
恶，请诛之，由是结仇。览乡人朱并，素性佞邪，为俭所
弃，遂上书告俭与同郡二十四人为党。于是刊章讨”
捕。俭得亡命，困迫遁走，望门投止，莫不重其名行，破
家相容。其所经历，伏重诛者以十数，宗亲并殄灭，郡
县为之残破。中平元年，党事解，乃还乡里，辟举皆不
就。献帝初，百姓饥荒，俭乃倾竭财产，与邑里共之。建
安初，征为卫尉。见曹氏世德已萌，乃阖门悬车，不豫
政事。岁馀，卒于许下。